CELEX ID: 32011R1274
Publication Date: 2011-12-07

Document:
KOMISIJOS ĮGYVENDINIMO REGLAMENTAS (ES) Nr. 1274/2011
2011 m. gruodžio 7 d.
dėl 2012 m., 2013 m. ir 2014 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 28 ir 29 straipsnius,
kadangi:
(1)
Komisijos reglamentu (EB) Nr. 1213/2008 (2) nustatyta pirmoji suderinta daugiametė Bendrijos programa 2009, 2010 ir 2011 m. Programa tęsiama pagal vėlesnius Komisijos reglamentus. Paskutinis reglamentas - 2010 m. spalio 12 d. Komisijos reglamentas (ES) Nr. 915/2010 dėl 2011 m., 2012 m. ir 2013 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams (3);
(2)
Sąjungoje trisdešimt - keturiasdešimt maisto produktų yra pagrindinės mitybos sudedamosios dalys. Kadangi pesticidų naudojimas per trejus metus labai pasikeičia, pesticidų tuose maisto produktuose stebėsenos ciklo trukmė turėtų būti treji metai, kad būtų galima įvertinti jų poveikį vartotojams ir Sąjungos teisės aktų taikymą;
(3)
remiantis binominiu tikimybių skirstiniu galima suskaičiuoti, kad, atlikus 642 mėginių tyrimą, didesniu nei 99 proc. patikimumu galima nustatyti mėginį, kuriame pesticidų likučių koncentracija viršija nustatymo ribą (NR), jei ne mažiau kaip 1 proc. produktų yra tą ribą viršijančių likučių. Šių mėginių surinkimo prievolė turėtų būti proporcingai padalyta valstybėms narėms pagal gyventojų skaičių; per vienerius metus turėtų būti paimta mažiausiai 12 kiekvieno produkto mėginių;
(4)
2009 m. ES oficialiosios kontrolės programos analizės rezultatai (4) parodė, kad ant žemės ūkio produktų esama daugiau tam tikrų pesticidų nei anksčiau, o tai reiškia, kad pasikeitė tų pesticidų naudojimo tendencijos. Siekiant į kontrolės programą įtraukti tipinę naudojamų pesticidų imtį, į ją reikėtų įtraukti ne tik tuos pesticidus, kuriems taikytas Reglamentas (ES) Nr. 915/2010, bet ir pirmiau minėtus pesticidus;
(5)
2012 m. tam tikrų pesticidų, ypač tų, kurie į kontrolės programą įtraukiami šiuo reglamentu, arba tų, kurių likučių koncentraciją labai sunku apibrėžti, tyrimai turėtų būti atliekami savanoriškai, kad oficialiosios laboratorijos turėtų pakankamai laiko įteisinti tų pesticidų analizės metodus, jeigu jos dar nėra to padariusios;
(6)
kai pesticidų likučių apibrėžtis apima kitas veikliąsias medžiagas, metabolitus arba irimo produktus, prireikus apie tuos metabolitus turėtų būti pranešta atskirai;
(7)
„Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašas paskelbtas Komisijos interneto svetainėje (5). Valstybėms narėms turėtų būti leista, laikantis tam tikrų sąlygų, naudoti kokybinius atrankinės patikros metodus;
(8)
valstybės narės, Komisija ir EFSA sutarė dėl įgyvendinamųjų priemonių, susijusių su valstybių narių informacijos teikimu, kaip antai standartinis mėginių aprašas (SMA) (6), kuriuo valstybės narės naudosis teikdamos pesticidų likučių tyrimų rezultatus;
(9)
imant mėginius turėtų būti taikoma 2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (7), kurioje pateikti Codex Alimentarius komisijos rekomenduojami mėginių ėmimo metodai ir darbo tvarka;
(10)
būtina įvertinti, ar neviršijama didžiausia likučių kūdikių maiste koncentracija, nustatyta 2006 m. gruodžio 22 d. Komisijos direktyvos 2006/141/EB dėl pradinių mišinių kūdikiams ir tolesnio maitinimo mišinių (8) 10 straipsnyje ir 2006 m. gruodžio 5 d. Komisijos direktyvos 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (9) 7 straipsnyje, atsižvelgiant tik į Reglamente (EB) Nr. 396/2005 nurodytas likučių apibrėžtis;
(11)
taip pat būtina įvertinti galimą bendrąjį, kaupiamąjį ir sinergetinį pesticidų poveikį, kai bus parengti tokio vertinimo metodai. Pirmiausia reikėtų įvertinti kai kuriuos organofosfatus, karbamatus, triazolus ir piretroidus, kaip nurodyta I priede;
(12)
dėl vienos medžiagos likučių nustatymo metodų: valstybės narės gali įvykdyti savo tyrimų atlikimo prievoles pasitelkdamos oficialiąsias laboratorijas, kurios jau turi reikiamus įteisintus metodus;
(13)
valstybės narės kasmet iki rugpjūčio 31 d. turėtų pateikti informaciją apie ankstesnius kalendorinius metus;
(14)
kad būtų išvengta painiavos dėl nuoseklių daugiamečių programų sutapimų ir siekiant teisinio tikrumo Reglamentas (ES) Nr. 915/2010 turėtų būti panaikintas. Tačiau jis turėtų būti toliau taikomas 2011 m. tirtiems mėginiams;
(15)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės 2012 m., 2013 m. ir 2014 m. ima produktų ir pesticidų derinių, nurodytų I priede, mėginius ir atlieka jų tyrimus.
Kiekvieno produkto mėginių skaičius nurodytas II priede.
2 straipsnis
1. Partija, iš kurios turi būti imami mėginiai, parenkama atsitiktinės atrankos būdu.
Mėginių ėmimo tvarka, įskaitant vienetų skaičių, atitinka Direktyvos 2002/63/EB reikalavimus.
2. Mėginiai tiriami pagal Reglamente (EB) Nr. 396/2005 nurodytas likučių apibrėžtis. Jeigu tame reglamente konkrečios tam tikro pesticido likučių apibrėžties nėra, taikoma šio reglamento I priede nustatyta likučių apibrėžtis.
3 straipsnis
1. 2012 m., 2013 m. ir 2014 m. tirtų mėginių tyrimų rezultatus valstybės narės pateikia atitinkamai iki 2013 m., 2014 m. ir 2015 m. rugpjūčio 31 d. Šie rezultatai pateikiami pagal III priede pateiktą standartinį mėginių aprašą (SMA).
2. Kai pesticidų likučių apibrėžtis apima veikliąsias medžiagas, metabolitus ir (arba) skilimo ar reakcijos produktus, valstybės narės praneša apie tyrimų rezultatus pagal teisinę likučių apibrėžtį. Likučių apibrėžtyje paminėtų visų pagrindinių izomerų arba metabolitų tyrimų rezultatai pateikiami atskirai, jeigu jie vertinami atskirai.
4 straipsnis
Reglamentas (ES) Nr. 915/2010 panaikinamas.
Tačiau jis toliau taikomas 2011 m. tirtiems mėginiams.
5 straipsnis
Šis reglamentas įsigalioja 2012 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 7 d.

EuroVoc Classification:
Level 1: 100157
100146
100155
100158
100149
100147
100156
100144
Level 2: 100244
100261
100257
100190
100174
100215
100249
100176
100195
100245
Level 3: 138
2442
5769
5442
343
3641
2014
2735
1268
4256
All Descriptors: 1442
191
2076
2357
2735
2836
343
5315
623
7126